Author: MZV SR

Informácia
o priebehu a výsledkoch účasti delegácie vlády Slovenskej republiky 
vedenej ministrom zahraničných vecí Slovenskej republiky
Eduardom Kukanom
na vrcholovej schôdzke „Stretnutie Ázia – Európa 5“
v Hanoji, Vietnam, 
v dňoch 6. - 10. októbra 2004

	V dňoch 8. - 9. októbra 2004 sa uskutočnil v Hanoji piata vrcholová schôdzka ASEM (Asia-Europe Meeting) s hlavným cieľom ďalšieho oživenia a prehĺbenia európsko–ázijského dialógu. V predvečer summitu 7.10. bolo do ASEM prijatých 10 nových krajín EÚ, Kambodža, Laos a Mjanmarsko. Summitu predsedal predseda vlády Vietnamu Phan Van Khai. Predseda vlády Luxemburska Jean-Claude Juncker vystupoval ako zastupujúci prezident Európskej rady. Slovenskú delegáciu summite viedol minister zahraničných vecí Eduard Kukan. 
		
	Vrcholové stretnutia ASEM na úrovni hláv štátov a predsedov vlád sa uskutočňujú striedavo v Ázii a Európe v dvojročných intervaloch od r.1996, kedy sa v Bangkoku konal prvý summit za účasti 10 ázijských krajín (Vietnam, Thajsko, Indonézia, Filipíny, Singapur, Malajzia, Brunej ako členské krajiny Združenia krajín juhovýchodnej Ázie ASEAN + Čína, Japonsko a Kórejská republika), 15 štátov EÚ a samostatne EK. Počet obyvateľov krajín ASEM prekročil 2,3 miliardy, čo predstavuje takmer 40% svetovej populácie. HDP štátov ASEM dosahuje 46% svetového objemu, ich podiel na celkovom zahraničnom obchode prekračuje  50%.  
		
	Účastníci summitu ASEM 5 v oficiálnom vyhlásení (Chairman’s Statement) pozitívne zhodnotili výsledky doterajšej európsko–ázijskej interakcie a schválili usmernenia pre ďalšiu koordináciu a zintenzívnenie spolupráce v rámci ASEM vo všetkých oblastiach spoločného záujmu. 

	Na piatich pracovných stretnutiach summitu boli prerokované hlavné medzinárodné problémy a aktuálne otázky regionálneho vývoja v Európe a Ázii.

Regionálne otázky

	Summit vyzval zúčastnené strany konfliktu na Blízkom a Strednom východe k dodržiavaniu záväzkov dokumentu „road map“. Bola potvrdená podpora dočasnej irackej vláde a zámer v spolupráci s OSN prispieť k obnove krajiny. Vo vzťahu k Afganistanu bola zdôraznená podpora rekonštrukcii krajiny a stabilizácii vnútropolitickej situácie. V súvislosti s riešením otázky severokórejského jadrového programu bola vyjadrená podpora 6-stranným rozhovorom, mierovému riešeniu a denuklearizácii Kórejského polostrova. Európska strana informovala o vybraných aspektoch rozšírenia EÚ, ázijská strana o vývoji v rámci ASEAN vrátane rozšírenia ARF (ASEAN Regional Forum – Regionálne fórum ASEAN) a jeho príspevku k stabilite v juhovýchodnej Ázii, o postupe realizácie jeho zóny voľného obchodu a o dôležitosti spolupráce vo formáte ASEAN + 3 (ASEAN + Čína, japonsko a Kórejská republika). Čína vyjadrila želanie, aby EÚ zohrávala významnejšiu úlohu v Európe a v medzinárodných vzťahoch. V prípade „taiwanskej otázky“ Singapur a Čína vyzvali ostatné krajiny, aby nepovzbudzovali Taiwan k dosiahnutiu nezávislosti.     
	Európske krajiny využili summit aj na kritiku mjanmarského vojenského režimu, ktorý naďalej porušuje ľudské práva. Výsledná pomerne zdržanlivá formulácia vo vyhlásení summitu je výsledkom kompromisu s ázijskými krajinami, ktoré presadzujú princíp nezasahovania do vnútorných záležitostí Mjanmarska. (Pozn.: Vojenské vedenie nesplnilo požiadavky EÚ súvisiace s demokratizáciou spoločnosti a ministri zahraničných vecí EÚ bezprostredne po summite 11. októbra 2004 sprísnili sankcie voči Mjanmarsku.)
		
Medzinárodné problémy

	Zúčastnené krajiny potvrdili odhodlanie účinne reagovať na nové globálne výzvy ako je terorizmus, šírenie zbraní hromadného ničenia, negatívne aspekty globalizácie, ochrana životného prostredia, HIV/AIDS, ilegálna migrácia, pašovanie drog a pod. Účastníci odsúdili posledné teroristické útoky v Indonézii, Rusku, Španielsku a ďalších krajinách. Zároveň opätovne zdôraznili nevyhnutnosť spoločného prístupu v boji proti všetkých prejavom a formám terorizmu vo svete. Pokým ázijskí partneri inklinovali k zdôrazňovaniu potreby odstrániť príčiny, viaceré európske delegácie podčiarkli nevyhnutnosť účinnej aplikácie existujúcich nástrojov a aktivít v rámci OSN. Medzinárodná komunita by mala zvážiť úpravu medzinárodného práva tak, aby bolo možné proti terorizmu účinnejšie bojovať. 

		Predstavitelia ASEM podčiarkli centrálnu úlohu OSN v medzinárodných vzťahoch a vyjadrili podporu pokračujúcemu procesu reformy OSN a jej hlavných orgánov vrátane Valného zhromaždenia a Bezpečnostnej rady. Ich výsledkom by malo byť posilnenie reprezentatívnosti, transparentnosti a efektívnosti systému OSN. Ocenená bola činnosť panelu GT OSN. Vzhľadom na rôznorodé stanoviská vyhlásenie nezmieňuje konkrétne krajiny, ktoré prejavujú záujem o miesto stálych členov BR OSN. Bola zdôraznená tendencia na prehlbovanie multilaterálneho dialógu a zámer bližšie koordinovať činnosť ASEM v rámci OSN. Multilateralismus bol zhodne označený za kľúč k riešeniu regionálnych aj medzinárodných problémov.

		Účastníci summitu ASEM 5 sa vyslovili za dodržiavanie zásad nešírenia zbraní hromadného ničenia a za spoločný postup, na základe princípov medzinárodného práva, proti nadnárodnej kriminalite a ďalším netradičným bezpečnostným hrozbám. 
		 
Spolupráca v hospodárskej oblasti
		
		Na summite bola prijatá „Hanojská deklarácia o užšom ekonomickom partnerstve ASEM“, ktorá vytýčila víziu ďalšieho smerovania hospodárskej spolupráce a konkrétne opatrenia na posilnenie európsko-ázijskej interakcie v tejto oblasti. Deklarácia vyjadruje znepokojenie nad rastúcimi cenami ropy, ktoré sa môžu stať brzdou ďalšieho ekonomického rozvoja. Účastníci summitu sa vyslovili za rozšírenie koordinovaného postupu vo WTO a podporili skoré prijatie Laosu a Vietnamu do tejto organizácie. Závery ekonomickej časti summitu budú rozpracované na samostatných stretnutiach ministrov hospodárstva a financií členských krajín ASEM, ktorých termíny budú upresnené dodatočne.

Spolupráca v kultúrnej oblasti

		„Deklarácia ASEM o dialógu medzi kultúrami a civilizáciami“ zdôrazňuje odhodlanie členských krajín skvalitniť doterajšiu spoluprácu s cieľom zintenzívniť vzájomné kontakty na základe rešpektovania národnej identity a svojbytnosti jednotlivých krajín v kontexte postupujúcej globalizácie. Konkrétne odporúčania s výhľadom do budúcnosti budú prijaté na 2. konferencii ministrov kultúry 6. – 11. júna 2005 vo Francúzsku.    

		V tejto súvislosti účastníci summitu podporili aktivity Ázijsko – európskej nadácie (Asia-Europe Foundation – ASEF) so sídlom v Singapure, ktorá od svojho vzniku v r. 1997 realizovala viac ako 300 projektov zameraných na spoločné sociálno-kultúrne a vzdelávacie podujatia. Príspevky členských krajín do ASEF sú dobrovoľné a pohybujú sa za obdobie od 1997 – 2004 od  53 tis. EUR (Grécko) až po 3 mil. EUR zo strany Japonska a EK. Predpokladá sa, že do činnosti ASEF spolu s finančným príspevkom sa zapoja aj nové členské krajiny ASEM.

Budúcnosť ASEM

		Rozšírenie na summite v Hanoji na 39 členov si s najväčšou pravdepodobnosťou vyžiada radikálnejšie zmeny v procedurálnych otázkach efektívneho fungovania ASEM a v definovaní strategických cieľov ASEM. O členstvo v ASEM prejavujú záujem ďalšie krajiny napr. Austrália, Nový Zéland, RF, India, Pakistan a Mongolsko. V Európe budú kandidáti na členstvo v ASEM na základe ďalšieho predpokladaného rozširovania EÚ. Názory členských krajín na ďalšie rozširovanie ASEM sa rôznia a problematika spolu s ďalšou agendou by mala byť predmetom stretnutia ministrov zahraničných vecí 6. – 7. mája 2005 v japonskom Kjóte.

		ASEM zostáva otvoreným, evolučným a neformálnym procesom. ASEM nemá stály sekretariát, túto úlohu plnia priebežné koordinačné stretnutia 2 európskych zástupcov (EK a predsednícka krajina EÚ) a 2 rotujúcich ázijských krajín. Zásadné rozhodnutia sú prijímané konsenzom na summitoch na úrovni hláv štátov alebo predsedov vlád členských krajín. (Bangkok 1996, Londýn 1998, Seoul 2000, Kodaň 2002 ). Summit ASEM 5 v Hanoji bol dobre organizačne pripravený vietnamskou stranou, ktorej kredit na medzinárodnom fóre stúpol. Summit ASEM 6 sa uskutoční 14. – 15. septembra 2006 vo Fínsku.

Vystúpenia delegácie SR

		Minister zahraničných vecí SR E. Kukan na summite ASEM 5 v Hanoji prezentoval pozície SR k aktuálnym prerokovávaným otázkam. Zároveň demonštroval potenciál SR ako nového člena ASEM prispievať k skvalitneniu európsko-ázijského politického, ekonomického a kultúrneho dialógu. Okrem neformálnych rozhovorov s vedúcimi delegácií ostatných krajín sa v priebehu summitu uskutočnili bilaterálne rokovania ministra E. Kukana s ministrami zahraničných vecí Vietnamskej socialistickej republiky a Kórejskej republiky.

Bilaterálne stretnutia

		Pri rokovaniach ministra zahraničných vecí SR E. Kukana s ministrom zahraničných vecí Vietnamskej socialistickej republiky Nguyen Dy Nienom obidve strany konštatovali pozitívny vývoj vzťahov. Vietnamský partner informoval o výhľadovom zámere zriadiť veľvyslanectvo Vietnamu v Bratislave a opätovne prejavil záujem o návštevu predsedu vlády Vietnamu v SR vo vhodnom termíne v druhom štvrťroku 2005. Slovenská strana poďakovala za podporu kandidatúre SR do BR OSN v rokoch 2006 – 2007 a informovala o zámere zriadiť honorárne konzuláty v Hanoji a Hočiminovom meste. 

		Rokovania s ministrom zahraničných vecí Kórejskej republiky Ban Ki-moonom sa sústredili na vybrané okruhy bilaterálnych vzťahov. Kórejská strana potvrdila svoje pozvanie pre predsedu vlády SR na návštevu Kórejskej republiky v máji 2005 a vyjadrila svoju pripravenosť podpísať dohodu o podpore a ochrane investícií medzi Slovenskou republikou a Kórejskou republikou v najbližšom vhodnom termíne. Minister E. Kukan ocenil prílev kórejských investícií do slovenského hospodárstva a ubezpečil partnera o záujme slovenskej vlády doriešiť vysporiadanie pozemkov pre automobilku Kia. Minister Ban potvrdil podporu Kórejskej republiky kandidatúre SR do BR OSN v rokoch 2006 – 2007.

Závery a odporúčania:

1. Výsledky summitu ASEM 5 boli zhodnotené európskymi aj ázijskými krajinami pozitívne. Neformálna politická, ekonomická a kultúrna interakcia  na summite ASEM 5 v Hanoji posilnila vzťahy oboch kontinentov v duchu vzájomného partnerstva a prispela k zlepšeniu porozumenia a posilneniu európsko–ázijskej spolupráce. 

2. Krajiny EÚ potvrdili záujem na prehlbovaní spolupráce s ázijskými krajinami, ktorých politický a ekonomický vplyv vo svete neustále rastie. 

3. Účasť ministra zahraničných vecí SR Eduarda Kukana na summite ASEM 5 v Hanoji vytvorila predpoklady pre aktívnu účasť SR v ASEM a zároveň prispela k skvalitneniu bilaterálnych vzťahov SR s ázijskými krajinami a v širšom kontexte k zvýšeniu zahraničnopolitickej autority SR. 

4. Ministerstvo zahraničných vecí bude zabezpečovať koordináciu účasti SR na procese ázijsko-európskeho dialógu ASEM a zabezpečí účasť na stretnutí ministrov zahraničných vecí krajín ASEM v Kjóte, Japonsko, v termíne 6. – 7. mája 2005. 

5. Ministerstvo zahraničných vecí SR bude informovať Ministerstvo hospodárstva SR, Ministerstvo financií SR, Ministerstvo životného prostredia SR, Ministerstvo kultúry SR a Ministerstvo školstva SR o možnostiach aktivít v rámci ASEM a v rámci možností koordinovať ich účasť na jednotlivých podujatiach na základe pracovného programu činnosti ASEM na roky 2004 – 2006. 

6. Ministerstvo zahraničných vecí po konzultácii s Ministerstvom kultúry SR a Ministerstvom školstva SR navrhne možnosti pôsobenia SR v Ázijsko-európskej nadácii (Asia-Europe Foundation - ASEF) spolu s poskytnutím adekvátneho finančného príspevku na jej činnosť (predbežne vo výške cca 15 000 – 20 000 EUR ročne).